**ПРЕДЛОЖЕНИЕ ЗА ИЗМЕНЕНИЕ НА КРИТЕРИИ ЗА ПОДБОР НА ОПЕРАЦИИ ПО ОПЕРАТИВНА ПРОГРАМА „ДОБРО УПРАВЛЕНИЕ“ ВЪВ ВРЪЗКА С КОНСТАТИРАНО ЗАБАВЯНЕ В ИЗПЪЛНЕНИЕТО НА ОДОБРЕНИТЕ ПРОЕКТИ**

В рамките на осъществявания мониторинг на одобрените по ОПДУ проекти бе констатирано значително забавяне в изпълняваните от бенефициентите дейности, което не може да бъде преодоляно в рамките на определения срок за изпълнение на проектите, посочен в Критериите за подбор на операции по отделните процедури. Резултатите от извършения мониторинг показват, че генерираното забавяне най-често се дължи на следните причини:

1. Бенефициентите срещат затруднения при сформирането на екипи за организация и управление на проектите поради невъзможността да изплащат допълнително възнаграждение на собствените си служители за изпълнение на функции и дейности по одобрените проектни предложения на база сключен граждански договор. Промяната в подхода на възлагане и на получаване на заплащане, в сравнение с програмен период 2007-2013 г., води масово до трудно сформиране на екип по проекта и ниска ангажираност на служителите на бенефициента.

2. Почти всички дейности по одобрените проектни предложения се изпълняват чрез възлагане по реда на Закона за обществените поръчки, което води до сериозни затруднения и забавяне в изпълнението на отделните дейности. Основно предизвикателство се явява идентифицираната по много от проектите необходимост от привличане на външни изпълнители, които да разработят техническото задание, поради спецификата на обществената поръчка.

3. Обжалването на обществените поръчки води до допълнително забавяне в изпълнението на проектите. Произнасянето на двете инстанции (КЗК и ВАС) отнема минимум 4 месеца.

Във връзка с гореизложеното, Управляващият орган на Оперативна програма „Добро управление“ (ОПДУ) предлага на Комитета за наблюдение на програмата да бъдат извършени необходимите изменения на критериите за подбор на операции в частта „срок за изпълнение на проектите“ по следните процедури, включени в Индикативните годишни работни програми (ИГРП) на ОПДУ за 2015 г. и 2016 г.

|  |  |
| --- | --- |
| **№ по ред** | **Наименование на процедурата** |
| **Процедури от ИГРП на ОПДУ за 2015 г.** | |
|  | *Структуриране на данни и аналитични дейности в изпълнение на стратегическите документи за развитие на държавната администрация, развитие на електронното управление и въвеждане на електронното управление в сектор „Правосъдие"* ***- срокът за изпълнение на проекти по приоритетни оси 1 и 2 по процедурата да се удължи до 2020 г.*** |
|  | *Стратегически проекти в изпълнение на Актуализирана стратегия за продължаване на реформата в съдебната система и Стратегията за въвеждане на електронно управление и електронно правосъдие в сектор „Правосъдие” 2014-2020 г.* ***- срокът на процедурата да се удължи до 2020 г.*** |
|  | *Повишаване на компетентността на магистратите и съдебните служители чрез ефективно обучение в НИП-* ***срокът на процедурата да се удължи до 2019 г.*** |
| **Процедури от ИГРП на ОПДУ за 2016 г.** | |
|  | *Стратегически проекти в изпълнение на Стратегията за развитие на държавната администрация 2014-2020 г., ПОС, ПИК и НАТУРА 2000* ***- срокът на процедурата да се удължи до 2019 г.*** |
|  | *Приоритетни проекти в изпълнение на Пътната карта за изпълнение на Стратегията за развитие на електронното управление в Република България за периода 2016-2020 .* ***- срокът на процедурата да се удължи до 2020 г.*** |
|  | *Повишаване на експертния капацитет на служителите в администрацията* ***- срокът на процедурата да се удължи до 2019 г.*** |
|  | *Ефективно прилагане на правилата на ЕС за държавните помощи при предоставяне на услуги от общ икономически интерес (УОИИ) -* ***срокът на процедурата да се удължи до 2020 г.*** |

С предлаганите изменения ще се осигури възможност за успешно приключване на одобрените проектни предложения по посочените процедури, както и за постигане на предвидените по ОП „Добро управление“ индикатори за изпълнение и резултат. След одобрение на измененията в критериите за подбор на операции от Комитета за наблюдение, Управляващият орган на ОПДУ ще предприеме необходимите действия за извършване на съответните промени и в Насоките за кандидатстване по процедурите, както и в конкретните административни договори.

***Приложения:*** Проекти на критерии за подбор на операции по седем процедури.